K. Sárközy, poslankyňa: (2009-09-10):
Vieme, že tento zákon, ktorý je v platnosti od 1. januára 2009, robí problémy. Robí problémy samosprávam a toho času, keď sme tento zákon preberali v Národnej rade, sme sa dopočuli, že ZMOS s tým nemá žiadne problémy, čo nie je pravda. Čiže tiež zavádzanie, mohla by som povedať, že klamstvo. Ja som si dala tú námahu, sadla som si s podpredsedom ZMOS-u a spýtala som sa na to, ako to, že nemali žiadne výhrady. Tak on mi to vysvetlil. Po prvé mali výhrady, lenže oni sa nemohli vyjadriť k finálnej podobe zákona, pretože vieme veľmi dobre, že tento zákon bol takmer úplne zmenený pozmeňujúcim návrhom, ktorý odznel na pléne Národnej rady. Ten pozmeňujúci návrh predložila pani poslankyňa za SMER, pani poslankyňa Vaľová, ktorá zmenila celú filozofiu tohto zákona. Počas letných prázdnin som mala možnosť stretnúť sa s viacerými starostami, ktorí mi povedali, že im aplikácia tohto zákona robí, mohla by som povedať, sakramentské problémy. A keď som sa ich spýtala, no a prečo potom tieto svoje výhrady nepovedali predstaviteľom ZMOS-u, ich odpoveď bola pre mňa šokujúca. Nikto sa ich na to nepýtal. Tak to sú moje poznámky. A aký problém robí tento zákon neverejným poskytovateľom? Dovoľte mi prečítať jeden krátky e-mail, ktorý som dostala včera. Mám splnomocnenie od pána, ktorý mi to poslal, aby som prečítala aj zdroj. Poslal mi to Social.Trans, nezisková organizácia zo Spišských Vlachov: „Na základe zákona o sociálnych službách vydal Košický samosprávny kraj rozhodnutie o odkázanosti na sociálnu službu pre našich klientov. Podľa týchto rozhodnutí sme si vypočítali finančný príspevok pri odkázanosti fyzickej osoby na pomoc inej fyzickej osoby. Vzhľadom k tomu, že nám chýbali údaje ohľadom výpočtu finančného príspevku na prevádzku poskytovanej služby, obrátili sme sa na Košický samosprávny kraj, odbor sociálnych vecí o poskytnutie potrebných informácií. Pracovníčky sociálneho odboru nám dali informáciu, že s ohľadom na finančnú krízu sú príjmy Košického samosprávneho kraja podstatne nižšie a teda podľa ich súčasných, treba podotknúť, neoficiálnych prepočtov, by naše zariadenie malo dostať od vyššieho územného celku dotáciu na rok 2010 cca o 30 % nižšiu ako v roku 2009. Zároveň nás so zdôraznením informovali, že skutočnú výšku príspevkov budú prehodnocovať až 31. 1. 2010. Ak boli tieto informácie pravdivé a vývoj príjmov bude takýmto spôsobom poznačený v dôsledku pretrvávajúcej krízy, čo sa extrémne prejavuje hlavne na východe Slovenska, potom to znamená likvidáciu nášho a nám podobných zariadení.“ To je citácia zo Social.Transu, neziskovej organizácie Spišské Vlachy. Takže to, čo tu predkladá skupina poslancov a ten zákon, ktorý predložila pani poslankyňa Gibalová, túto situáciu sčasti rieši. Nás poslancov Národnej rady nemusí zaujímať, že ministerstvo práce, sociálnych vecí a rodiny pripravuje nejakú novelizáciu zákona, pretože zrejme si je vedomé toho, že tento zákon narobil problémy, pretože proti tomuto zákonu sú nielen opoziční starostovia, ale aj koaliční starostovia. Je tu návrh zákona, prosím vás, dajte možnosť, aby snemovňa posunula tento zákon do druhého čítania. A keď sú tam nejaké nejasné formulácie, je tu miesto vo výboroch, aby sme to mohli vyriešiť v druhom a treťom čítaní. Ďakujem pekne.